钦定古今图书集成/明伦汇编/官常典/第699卷 > 贺重轼
## 钦定古今图书集成/明伦汇编/官常典/第699卷 > 贺重轼

按《明外史》本传：“重轼字景瞻，获嘉人。父盛瑞，湖广参
议。重轼举万历三十八年进士，谒假归。四十年二月
上疏曰：‘古人有言：政者，君之所以藏身也，政不正则
君位危’。盖天下无一日无可忧之时，君心无一日无
可忧之事，忧在天下，不在耳目之前也。夫十步之外
已不闻声，百步之外已不见形。天下虽有至危急之”
象，而远不接于耳目者，则何从而觉之？故囿耳目于
帷闼之内。若此，玩天下而致祸败之源也。陛下不与
外臣相接已二十年矣，乱形满目，识者寒心，曾不闻
有所振举，得毋谓中外诸臣可托以职业，必不烦至
尊计虑乎？夫任天下之事者，臣也；运天下之机者，君
也。君心不运于天下，虽有社稷之臣，“无能为矣。且诸
臣进退无常，不过一考再考，辄已释负而去，初不能
有十年之计也。”夫以千万年社稷之重任，付之三五
年传舍之臣工，即使人人尽职，陛下亦不容暇逸，况
乎晏安媮惰，相率为苟且之习哉？夫祖宗建官，皆为
事设，大而腹心股肱，小而耳目手足，无可废也。今臣
工之职，强半虚悬。自古朝宁凉寂，未有若此者。如此
而欲几天下之理，何可得也？天下凡事可救，惟民穷
财尽之患不可救。今国家之财几尽矣，不求其所以
生，又不塞其所以耗，而泥沙用之，虽沧海不能实漏
卮，况有尽之脂膏乎？诚制用有常，即一丝一铢不使
妄费，国用庶几可足。不然，计臣支吾无策，不幸至于
困急，彼以一官谢耳，于国家何赖哉？明主不以四方
无事为安，而以小民失所是念，诚以民安而后天子
安，天子与民不能分之为二也。奈何十馀年来，忍使
其宛转于矿税之摧残哉？今上天降眚不止，有司吊
灾不动，小民救死不赡，流移遍告，草泽频警，是岂可
须臾缓者？若之何不以内帑济也？国以士“为干，士以
气为主。自矿税繁兴，天下之士折辱于宦竖，于是气
始不振，人心痛愤，亦已久矣。陛下曾不悔悟，至今日，
幽系未尽释，抑郁未尽舒，臣恐士气衰而国家元气
随之尽也。且国家之于人才，用之则使展布其四体不用则跼处之若进若退之间，岂所以励臣节而振
人心哉？迩年以来，烦言日炽，清议莫凭。臣工水火，几
成党祸。庙堂已如讼府，而陛下犹置不闻，徒使君子
短气，小人肆志，此何可长也！夫是非付之廷评，进退
听之宸断，不终朝而国是定矣。今陈言者不获直其
词，则忿争愈甚；被言者不得治其职，则旷瘝滋多。竞
议论而忘国恤，诚非方蹶之时所宜有也。国家根本
之图，在于储教。今东宫辍讲已八九年，天下臣民共
切忧虑。昔仇士良不欲人主读书，盖为宦官、宫妾地
也。陛下奈何不用此为鉴耶？此数者，实天下之大计，
愿陛下深察而亟行之。”不报。历知醴泉、清浦二县，力
行善政，大得民和。入为刑部主事，历镇江知府。丹阳
姜志礼既忤魏忠贤，罢归后部札逮赵南星，并署志
礼名，抚按遂下镇江提勘。重轼曰：“姜公京，卿非奉诏，
敢擅逮耶？”所司屡趣，卒持不遣。会迁陕西副使，忠贤
党遂劾罢之。崇祯初，以故官治兵武德。母丧归。重轼
忠孝天性。李自成陷京师，河北郡县皆没，重轼慷慨
自经，妻王氏、张氏俱从死。